Dôvodová správa

Nariadenie vlády č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov je jedným z vykonávacích predpisov zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov. 
Uvedené nariadenie vlády je jediným nariadením vlády k zákonu č. 264/1999 Z. z. v znení neskorších predpisov, ktoré obsahuje zoznam výrobkov určených na posudzovanie zhody zatiaľ nezaradených do ďalších pripravovaných nariadení vlády zákona č. 264/1999 Z. z. v znení neskorších predpisov v rámci tzv. nového prístupu používaného v EÚ, alebo sú v ňom výrobky, patriace do tzv. starého prístupu v EÚ.
V predkladanom návrhu sa z nariadenia vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov vypúšťajú ďalšie výrobky, čo znamená priblíženie našej legislatívy k legislatíve Európskej únie.
Uvedená novelizácia je v súlade s výsledkami rokovaní s expertmi EÚ, vyplývajúcimi z bilaterálneho screeningu ku kapitole 01 Slobodný pohyb tovaru ako i predbežných rokovaní k Protokolu o Európskej dohode o posudzovaní zhody a akceptovaní priemyselných výrobkov (PECA).
Lyže a snowboardy sa v štátoch EÚ neposudzujú treťou nezávislou stranou (autorizovanou osobou) ako je to doteraz  v Slovenskej republike. Je to spôsobené hlavne tým, že v Európe a vo vyspelom svete sa výroba lyží a snowboardov sústredila u niekoľkých svetových výrobcoch, ktorí vyrábajú uvedené výrobky špičkovej kvality  a tým určujú nielen technické požiadavky na lyže, ale aj skúšobné metódy, ktoré sú ich majetkom.
Dôvodom na vypustenie uvedenej položky (lyže a snowboardy) je postupné zosúladenie rozsahu výrobkov, ktoré sa posudzujú v SR s rozsahom a postupmi posudzovania zhody používanom v štátoch EÚ. 
Okrem toho zo strany svetových výrobcov boli vznesené sťažnosti, ktoré boli tlmočené aj obchodným radcom rakúskeho veľvyslanectva v SR. Tieto sťažnosti by mohli záporne ovplyvniť naše druhé oficiálne rokovanie o vzájomnom uznávaní a akceptovaní priemyselných výrobkov (PECA) s EÚ, ktoré sa uskutoční 10. decembra 2001 v Bratislave.  Z tohto dôvodu sa navrhuje účinnosť zmeny nariadenia vlády 1. december 2001.
Novelizácie nariadenia vlády č. 400/1999 Z. z. budú aj naďalej pokračovať v súvislosti so schvaľovaním ďalších nariadení vlády k zákonu č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov až do ukončenia prechodného obdobia uvedeného v zákone, t. j. do 31. decembra 2002.
Prijatie navrhovanej novelizácie je v súlade s ústavou a ďalšími zákonmi platnými v Slovenskej republike.